text: Udvalgsformand: Jeg bliver lidt træt
  22 august 2015 kl. 09.13
  Udvalgsformand for skolerne er overrasket over at skulle spare endnu en gang på skoleområdet - efter stor ændring i skolestruktur
  
  Diana Mose Olsen, SF, formand for Børn og Familieudvalget sukker højlydt i telefonen.
  - Jeg bliver lidt træt over at skulle stå med nye besparelser på skoleområdet. Vi har lige besluttet en ny skolestruktur, hvor vi har sparet rigtig mange penge, og så står vi i udvalget åbenbart nu og bliver præsenteret for flere sparekrav og en ny kæmpeopgave, siger hun til TV SYD og fortsætter:
  - Jeg troede faktisk ikke vi skulle skrue på den spareknap igen.
  Reaktionen kommer på baggrund af, at Esbjerg Kommune netop har besluttet en stor ny skolestruktur blandt andet med skolesammenlægninger, så der i dag rent administrativt og ledelsesmæssigt kun er 9 skoler.
  - Men nu må vi se, hvad forvaltningen har fundet frem til. Jeg er kun ganske kort blevet præsenteret for, at Vejrup og Grimstrup er i spil. Først i næste uge får vi det samlede sparekatalog, og så må vi se på det.
  Hør nedenfor et interview med Diana Mose Olsen, SF, omkring de forestående besparelser, som kan ramme skolerne i Vejrup og Grimstrup (Varighed: 02:38).
  